CELEX: 32016R1014
Language: fi
Date: 2016-06-08
Title: Euroopan parlamentin ja neuvoston asetus (EU) 2016/1014, annettu 8 päivänä kesäkuuta 2016, asetuksen (EU) N:o 575/2013 muuttamisesta siltä osin kuin kyse on hyödykemarkkinoilla toimivia välittäjiä koskevista poikkeuksista (ETA:n kannalta merkityksellinen teksti)

29.6.2016   
            
            
               FI
            
            
               Euroopan unionin virallinen lehti
            
            
               L 171/153
            
         EUROOPAN PARLAMENTIN JA NEUVOSTON ASETUS (EU) 2016/1014,
   annettu 8 päivänä kesäkuuta 2016,
   asetuksen (EU) N:o 575/2013 muuttamisesta siltä osin kuin kyse on hyödykemarkkinoilla toimivia välittäjiä koskevista poikkeuksista
   (ETA:n kannalta merkityksellinen teksti)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottavat huomioon Euroopan keskuspankin lausunnon (1),
   ottavat huomioon Euroopan talous- ja sosiaalikomitean lausunnon (2),
   noudattavat tavallista lainsäätämisjärjestystä (3),
   sekä katsovat seuraavaa:
   
               (1)
            
            
               Euroopan parlamentin ja neuvoston asetuksessa (EU) N:o 575/2013 (4) myönnetään poikkeus sijoituspalveluyrityksille, joiden päätoimiala koostuu ainoastaan sijoituspalvelujen tarjoamisesta tai rahoitusvälineisiin liittyvistä toimista, joista säädetään Euroopan parlamentin ja neuvoston direktiivin 2004/39/EY (5) liitteessä I olevan C osan 5, 6, 7, 9 ja 10 kohdassa, ja joihin ei 31 päivänä joulukuuta 2006 sovellettu neuvoston direktiiviä 93/22/ETY (6), jäljempänä ’hyödykemarkkinoilla toimiva välittäjä’, suuria asiakasriskejä koskevien vaatimusten ja omien varojen vaatimusten soveltamisesta. Mainittuja poikkeuksia sovelletaan 31 päivään joulukuuta 2017 saakka.
            
         
               (2)
            
            
               Asetuksessa (EU) N:o 575/2013 edellytetään myös, että komissio laatii 31 päivään joulukuuta 2015 mennessä kertomuksen, jossa se käsittelee asianmukaista järjestelmää hyödykemarkkinoilla toimivien välittäjien vakavaraisuusvalvontaa varten. Lisäksi kyseisessä asetuksessa edellytetään, että komissio laatii samaan päivämäärään mennessä kertomuksen, jossa se käsittelee asianmukaista järjestelmää sijoituspalveluyritysten yleistä vakavaraisuusvalvontaa varten. Näiden kertomusten jälkeen on tarvittaessa annettava lainsäädäntöehdotuksia.
            
         
               (3)
            
            
               Sijoituspalveluyritysten, mukaan lukien hyödykemarkkinoilla toimivat välittäjät, vakavaraisuuskohtelun tarkastelu, jäljempänä ’sijoituspalveluyritysten tarkastelu’, on parhaillaan käynnissä, mutta sitä ei ole vielä saatu päätökseen. Tämän tarkastelun loppuunsaattaminen ja sen seurauksena mahdollisesti tarvittavan uuden lainsäädännön antaminen saadaan suoritettua loppuun vasta 31 päivän joulukuuta 2017 jälkeen.
            
         
               (4)
            
            
               Nykyisen järjestelmän mukaisesti hyödykemarkkinoilla toimiviin välittäjiin sovelletaan 31 päivän joulukuuta 2017 jälkeen suuria asiakasriskejä koskevia vaatimuksia ja omien varojen vaatimuksia. Tämä voisi pakottaa ne kasvattamaan merkittävästi omia varojaan, joita ne tarvitsevat voidakseen jatkaa toimintaansa, mikä voisi näin ollen nostaa tällaisten toimintojen suorittamiseen liittyviä kuluja.
            
         
               (5)
            
            
               Päätöstä suuria asiakasriskejä koskevien vaatimusten ja omien varojen vaatimusten soveltamisesta hyödykemarkkinoilla toimiviin välittäjiin ei olisi tehtävä sen seurauksena, että poikkeuksen soveltaminen on päättynyt. Sen sijaan kyseisen päätöksen olisi oltava hyvin perusteltu, sen olisi perustuttava sijoituspalveluyritysten tarkastelun päätelmiin ja se olisi ilmaistava selkeästi lainsäädännössä.
            
         
               (6)
            
            
               Näin ollen on tarpeen vahvistaa uusi päivämäärä, johon saakka hyödykemarkkinoilla toimivia välittäjiä koskevia poikkeuksia olisi sovellettava. Asetus (EU) N:o 575/2013 olisi sen vuoksi muutettava vastaavasti,
            
         OVAT HYVÄKSYNEET TÄMÄN ASETUKSEN:
   1 artikla
   Muutetaan asetus (EU) N:o 575/2013 seuraavasti:
   
               1)
            
            
               Korvataan 493 artiklan 1 kohdan toinen virke seuraavasti:
               ”Tähän poikkeukseen voidaan turvautua 31 päivään joulukuuta 2020 saakka tai kunnes tämän artiklan 2 kohdan mukaiset mahdolliset muutokset ovat tulleet voimaan, jos tämä on aikaisemmin.”
            
         
               2)
            
            
               Korvataan 498 artiklan 1 kohdan toinen alakohta seuraavasti:
               ”Tätä poikkeusta sovelletaan 31 päivään joulukuuta 2020 asti tai kunnes 2 ja 3 kohdan mukaiset mahdolliset muutokset ovat tulleet voimaan, jos tämä on aikaisemmin.”
            
         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 8 päivänä kesäkuuta 2016.
      
         
            Euroopan parlamentin puolesta
         
         
            Puhemies
         
         M. SCHULZ
      
      
         
            Neuvoston puolesta
         
         
            Puheenjohtaja
         
         A. G. KOENDERS
      
   
   
      (1)  EUVL C 130, 13.4.2016, s. 1.
   
      (2)  Lausunto annettu 27. huhtikuuta 2016 (ei vielä julkaistu virallisessa lehdessä).
   
      (3)  Euroopan parlamentin kanta, vahvistettu 11. toukokuuta 2016 (ei vielä julkaistu virallisessa lehdessä), ja neuvoston päätös, tehty 30. toukokuuta 2016.
   
      (4)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).
   
      (5)  Euroopan parlamentin ja neuvoston direktiivi 2004/39/EY, annettu 21 päivänä huhtikuuta 2004, rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta (EUVL L 145, 30.4.2004, s. 1).
   
      (6)  Neuvoston direktiivi 93/22/ETY, annettu 10 päivänä toukokuuta 1993, sijoituspalveluista arvopaperimarkkinoilla (EYVL L 141, 11.6.1993, s. 27).